Land handan hafsins – Finnskt listafólk á Íslandi 10 - 17 Lokað á mánudögum Sýningar Norræna húsið opnar sýninguna LAND HANDAN HAFSINS föstudaginn 24. janúar kl. 17 og fagnar um leið enduropnun á nýuppgerðum sýningarsal hússins . Einnig kynnum við til leiks veitingastaðinn MATR , sem mun framreiða ljúffenga og vistvæna rétti fyrir sýningargesti . Til að fullkomna upplifunina mun Norræna húsið bjóða upp á opinn vínbar . Lesið nánar um opnunina hér . Land handan hafsins er sýning á verkum fimm finnskra listamanna sem veita innsýn í hugmyndir sínar og drauma um betri heim . Á sýningunni má finna málverk , ljósmyndir , myndbandsverk og skúlptúra . Um sýninguna Land handan hafsins minnir á tangólag . Og það vill líka svo til að Satumaa ( Land draumanna ) er nafn á vinsælum finnskum tangó þar sem sungið er um undursamlegan en óljósan stað þar sem alla dreymir um að komast til . Angurvær textinn er dæmigerður fyrir útþrá Finnans til framandi landa og um leið endurspeglar hann mátt dagdraumanna og óskir okkar um fyrirheitna landið . Samspil myndlistar og fantasíu er einnig kjarninn í verkum finnsku listamannanna fimm sem hér veita gestum innsýn í hugmyndir sínar og drauma um betri heim . Sýningin leiðir okkur inn í heim eftirsjár og dagdrauma en sýnir okkur einnig hvað gerist þegar ólíkir heimar rekast á . Hún varpar fram spurningunni : hvort reynsluheimur eins hafi meira gildi en annars ? Listafólkið birtir í verkum sínum sögulegar og ímyndaðar sviðsmyndir sem afhjúpa um leið takmörk okkar eigin reynsluheims . Á þann hátt undirstrika verkin mikilvægi og gildi samkenndar . Listamennirnir víla ekki fyrir sér að afhjúpa afl ímyndunarinnar í listinni en leggja jafnframt áherslu á mátt hennar til að breyta fólki og heiminum . Þeim er frjálst að leita hvert sem er og hvernig sem þeim sýnist en getum við sem áhorfendur fylgt þeim á mið og veruleika ímyndunarinnar með nógu frjálsum huga ? Listamenn og verk þeirra Málverk Eriks Creutziger ( f. 1982 ) hafa bæði líkamlega og sálræna nánd . Þeir heimar sem hann skapar eru ef til vill glataðar paradísir eða óljósir staðir en vekja engu að síður upp sterkar tilfinningar hér og nú . Fantasían getur vissulega verið flótti frá veruleikanum en hún er engu að síður hæfileikinn til að prófa eitthvað allt öðruvísi . Í málverkum listamannsins er sett fram tilgáta og reynt að sannfæra okkur um leið og þau tjá fegurð og gildi margræðninnar . Í verkinu Oblivion – O Blif Igen ( 2015 ) skrásetur Marjo Levlin ( f. 1966 ) ferðir sínar frá bernskuslóðunum í Maalahti til Colorado og Kaliforníu þar sem hún fetar í slóð ættingja sinna sem fluttu til Vesturheims . Fortíð og nútíð fléttast saman í ljóðrænu verki sem endurspeglar napran veruleika innflytjenda sem dreyma um betra líf . Sögumaður verksins er í fyrstu persónu og hann tekur okkur með sér í ferðalag þar sem frásögnin rennur inn í nútímann . Í Rauðri arfleifð ( 2018 ) fjallar Carl Sebastian Lindberg ( f. 1978 ) um finnsku borgarastyrjöldina og hvaða áhrif hún hefur haft í fjölskyldum , kynslóð fram af kynslóð . Langafi listamannsins barðist með þeim sem lutu í lægra haldi . Hann var fangi í herbúðum óvinarins og risti fangavistin djúp sár í Lindberg-fjölskylduna sem öld síðar eru enn ógróin . Verkið kallar fram áleitnar spurningar um vald ríkisins gagnvart einstaklingnum , um það hvernig saga þjóðar og sögur einstaklinga fléttast saman . Susanna Majuri ( f. 1978 ) hefur starfað og sýnt margsinnis á Íslandi . Hún fléttar saman í ljósmyndum sínum ólíka heima og afhjúpar í þeim augnabliks nánd um leið og hún gefur til kynna að hinn sanni viðmiðunarrammi liggi handan þess sem blasir við augum okkar . Í verkum Susönnu dregur ljósmyndin fram draumkenndan og dulúðugan heim þar sem ljóðrænt myndefni ber okkur inn í fjölmörg lög veruleikans . Pauliina Turakka Purhonen ( f. 1971 ) vinnur þrívíð textílverk og sækir sér innblástur í bernskuminningar um miðaldaskúlptúra . Hún ögrar okkur um leið og hún kannar efnisáferð og listasöguna . Hún notar andlit sitt og ástvina sinna sem myndefni í stórkostlegum sviðsmyndum sem draga upp margbrotna tilveru milli himnaríkis og helvítis . Pro Artibus stofnunin er framleiðandi sýningarinnar og sýningarstjóri er Juha-Heikki Tihinen . Sýningin var sett saman í framhaldi af samsýningu íslenskra samtímalistamanna , By Water – Icelandic artists on the shores of Finland , sem var sett upp í Helsinki og Tammisaari 2016 . Mynd í banner er eftir SusannaMajuri ; Börn og himinn ( 2017 ) . Aðgangur á sýninguna er ókeypis . Sýningin er opin þriðjudaga til sunnudaga frá kl. 10 til 17 . Vinsamlegast athugið að Norræna húsið er lokað á mánudögum . Í tengslum við sýninguna Land handan hafsins í Norræna húsinu opnar í Kling & Bang sýningin Elämän vesi / Lífsins vatn / Water of Life eftir sama sýningarstjóra , Juha-Heikki Tihinen . Sýningin opnar í Kling & Bang , laugardaginn 25. janúar kl. 17 . Listamenn sem sýna eru Hermanni Saarinen , Ilona Valkonen , Kristiina Uusitalo og Petteri Cederberg . Sýningin er unnin í samstarfi við Forum Box í Helsinki . Sjá nánari upplýsingar á vef Kling & Bang Við notum vafrakökur til að mæla umferð og betrumbæta vefinn okkar . Ef þú afvirkjar þessa köku getum við ekki vistað stillingarnar þínar .